Diari Oficial de la Generalitat Valenciana


Sumari del DOGV 6029, del 05-06-2009 (2009/6471)

RESOLUCIÓ d'1 de juny de 2009, de la Direcció General de l'Entitat Pública Radiotelevisió Valenciana (RTVV), per la qual es convoquen 30 beques per la realització de pràctiques professionals de periodisme, producció, realització, informàtica i documentació.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6029

Data del DOGV
:   05-06-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/6471


Data del document
:   01-06-2009

Organisme emissor
:   Radiotelevisió Valenciana (RTVV)

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ d'1 de juny de 2009, de la Direcció General de l'Entitat Pública Radiotelevisió Valenciana (RTVV), per la qual es convoquen 30 beques per la realització de pràctiques professionals de periodisme, producció, realització, informàtica i documentació. [2009/6471]
D'acord amb el que s'establix als objectius i accions a desenrotllar previstos en els pressupostos de RTVV i les seues societats, Televisió Autonòmica Valenciana, SA, i Ràdio Autonomia Valenciana, SA., i amb la finalitat de fomentar les pràctiques de joves que han adquirit la seua formació en les especialitats relacionades amb les activitats del grup RTVV, cosa que coadjuvarà necessàriament a la millora i especialització dels professionals de la comunicació, la Direcció General del Grup RTVV convoca la concessió de beques perquè els joves puguen accedir a la realització de pràctiques professionals, segons el que disposa el Decret 108/1992, de 6 de juliol, del Govern Valencià, pel qual es regula la concessió de beques.
En virtut del que està establert a:
1. L'article 47 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
2. L'article 31 de la Llei 7/1984, de 4 de juliol, de Creació de l'Entitat Pública Radiotelevisió Valenciana (RTVV), i regulació dels servicis de radiodifusió i televisió de la Generalitat.
3. El Decret 108/1992, de 6 de juliol, del Govern Valencià, pel qual es regula la concessió de beques.
Resolc:
Primer
Procedir a la convocatòria de 30 beques per a realitzar pràctiques professionals de periodisme, producció, realització, informàtica i documentació durant un any al Grup RTVV.
Segon
Aprovar las bases que s'adjunten, que han de regir la convocatòria.
Tercer
L'import de les beques serà finançat amb càrrec als pressupostos del Grup Radiotelevisió Valenciana.
Per a l'exercici 2009 per la quantitat màxima de huitanta-huit mil vint-i-un euros amb noranta-un cèntims (88.021,91 €), i per a l'exercici 2010, sempre que existisca crèdit suficient, per una quantitat màxima de cent setanta-sis mil quaranta-tres euros amb huitanta-dos cèntims (176.043,82 €).
Contra esta disposició que posa fi a la via administrativa es podrà interposar potestativament un recurs de reposició davant el mateix òrgan que ha dictat l'acte, en el termini d'una mes comptat des de l'endemà de la seua publicació, conformement amb el que preveuen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé un recurs contenciós administratiu davant els jutjats contenciosos administratius de València, en el termini de dos mesos comptats des de l'endemà de la seua publicació, conformement amb el que establixen els articles 8.3 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot açò sense perjudici que s'utilitze qualsevol altra via que es considere oportuna.
Burjassot, 1 de juny de 2009.- El director general de RTVV: Pedro García Gimeno.
Bases de la convocatòria per a la concessió de 30 beques per a la realització de pràctiques professionals de periodisme, producció, realització, informàtica i documentació
Primera. Objecte
Les beques tenen com a finalitat la formació complementària i l'especialització de joves professionals de la comunicació mitjançant pràctiques en el grup RTVV.
Segona. Nombre i destinació de les beques
Es convoca 30 beques per a la realització de pràctiques de periodisme (Classe PE), producció (Classe PR), realització (Classe RE), informàtica (Classe IN) i documentació (Classe DOC).
Resoltes les proves, i amb caràcter previ a la seua adjudicació, s'establirà el nombre de beques per cada classe, així com la destinació d'estes.
Pel que fa a la destinació de les beques, queda establerta com s'indica a continuació:
CPP Alacant 2 Periodisme
1 Producció
Delegació Castelló 2 Periodisme
1 Producció
La destinació de les 24 beques restants és al CPP de Burjassot
Els exàmens a què es refereix l'apartat d) de l'article 7 d'estes bases es desenvoluparan en els centres de destí de cadascuna de les beques.
Tercera. Dotació, duració i pagament de les beques
La dotació de cadascuna de les beques serà de set-cents trenta-tres euros amb cinquanta-dos cèntims mensuals bruts (733,52 €).
El període de gaudiment de les beques serà de 12 mesos, i s'iniciarà l'1 de setembre de 2009 i acabarà el 31 d'agost de l'any 2010.
L'import de les beques s'abonarà mensualment, prèvia certificació de la Secretaria General del Grup RTVV.
Quarta. Requisits
Els aspirants han de reunir els següents, segons la classe de beca que sol·liciten.
Classe PE: llicenciatura en Ciències de la Informació, branca Periodisme o llicenciatura en Periodisme o llicenciatura en Comunicació Audiovisual.
Classe PR: llicenciatura en Ciències de la Informació, especialitat Imatge i So, o llicenciatura en Comunicació Audiovisual.
Classe RE: llicenciatura en Ciències de la Informació, especialitat Imatge i So o llicenciatura en Comunicació Audiovisual.
Classe: IN: Enginyeria tècnica en Informàtica en qualsevol de les seues especialitats o Enginyeria en Informàtica o equivalent.
Classe DOC: llicenciatura en Biblioteconomia i Documentació o diplomatura en Biblioteconomia i Documentació.
Cinquena. Formalització de les sol·licituds
El model de sol·licitud (annex 1) estarà a disposició de les persones interessades en els següents punts:
Pàgina web del Grup RTVV: ; al Centre de Formació i Selecció de RTVV de Burjassot, polígon d'accés Ademús, s/n; al Centre de Producció de Programes de TVV i RAV a Alacant, a l'Avinguda Aguilera, número 22; i a la delegació de Castelló, a l'Avinguda Metge Clara, núm. 12.
Els candidats i candidates hauran de presentar la sol·licitud degudament emplenada al Registre del Grup RTVV, al Centre de Formació i Selecció del Grup RTVV, polígon d'accés Ademús, s/n, o trametre-la per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i adjuntaran la següent documentació acreditada mitjançant originals o còpies compulsades dels certificats corresponents:
a) Expedient acadèmic de llicenciat o enginyer homologat a Espanya o certificació de que, almenys, hagen superat el 85% dels crèdits de la titulació corresponent. En qualsevol cas s'adjuntarà la nota mitjana corresponent.
b) Curriculum vitae.
c) DNI o document d'identitat de la UE (NIE)
d) Declaració jurada de no tenir cap relació laboral que supose una similar activitat o que impedisca l'acompliment de les obligacions com a becari, i de no gaudir de cap altra beca per a la mateixa activitat o similar.
e) Qualssevol altres documents que acrediten la possessió de títols, mèrits docents, investigadors o professionals que es vullguen al·legar.
f) Estos requisits s'hauran de complir a la data de finalització de presentació de les sol·licituds (art. 5.2 del Decret 108/1992).
Tots els documents s'acreditaran mitjançant originals o còpies compulsades en el moment de la presentació de les sol·licituds.
Sisena. Termini i horari de presentació de sol·licituds.
El termini de presentació de sol·licituds s'iniciarà dilluns dia 8 de juny de 2009 i conclourà divendres dia 26 de juny de 2009.
Les sol·licituds es presentaran al Centre de Formació i Selecció del Grup RTVV en l'horari comprés entre les 09.30 hores i les 14.30 hores.
Setena. Procés de selecció
Per a l'examen de les sol·licituds de beques es constituirà una comissió avaluadora composta pels següents membres:
President:
Titular: director general del Grup RTVV
Suplent: secretari general del Grup RTVV
Vocals:
Titular: director de TVV.
Suplent: director de Comunicació del Grup RTVV.
Titular: directora d'Informatius del Grup RTVV.
Suplent: director d'Informatius 24/9.
Secretària: amb veu però sense vot, la cap del Departament d'Organització de Personal i Serveis Generals del Grup RTVV.
La comissió podrà ser assessorada pel personal tècnic o professional que considere necessari i que podrà assistir a les sessions amb veu però sense vot.
La selecció dels becaris i becàries estarà donada per la puntuació obtinguda per l'aplicació del següent barem:
a) Expedient acadèmic: un màxim de 3 punts en funció de la nota mitjana obtinguda en l'expedient acadèmic, segons la següent escala:
Aprovat: 1 punt.
Notable: 2 punts.
Excel·lent: 2,5 punts.
Matrícula d'honor: 3 punts.
b) Coneixements de valencià: un màxim de 3 punts en funció dels nivells de coneixement del valencià establerts per la Junta Qualificadora de Coneixements de Valencià, convenientment acreditats pels certificats i títols que esta expedix, segons la següent escala:
Oral: 0,25 punts.
Elemental: 1 punt.
Mitjà: 2 punts.
Superior: 3 punts.
c) Coneixement d'altres idiomes comunitaris: un màxim d'1 punt, i segons les següents especificacions.
I. Només tindrà validesa els títols expedits per l'Escoles Oficials d'Idiomes radicades en territori espanyol.
II. Cada curs superat es puntuarà amb 0,10 punts amb el màxim total d'1 punt per al conjunt dels idiomes i cursos acreditats.
d) Examen: un màxim de 10 punts.
Per a la classe de beca periodistes (PE), l'examen consistirà en una prova oral en què es valoraran els coneixements sobre l'actualitat política, social i econòmica de la Comunitat Valenciana.
Per a la classe de beca documentació (DOC), l'examen consistirà en una prova oral en què es valoraran els coneixements sobre sistemes de gestió documental i, així mateix, sobre el registre, classificació, catalogació i anàlisi dels documents, qualsevol que siga el seu suport.
Per a les classes de beca productor (PR), realitzador (RE) i informàtica (IN), l'examen constarà d'una prova de coneixements teòrics i pràctics així com d'una entrevista.
e) Formació complementària: es valorarà amb un màxim de 3 punts la formació complementària, beques o altre tipus de pràctiques formatives relacionada amb la classe de beca a la qual s'opta.
En acabar tots els exàmens, en un termini no superior a 10 dies, la comissió elaborarà una proposta de concessió de beques que contindrà la relació de beneficiaris i una borsa de reserva prioritzada, en funció de la puntuació obtinguda, per a cobrir les vacants que puguen produir-se.
Huitena. Concessió
Les beques seran adjudicades per resolució del director general del Grup RTVV segons la proposta de a comissió avaluadora, en el termini màxim de dos mesos a partir de l'endemà de la publicació de la present convocatòria al Diari Oficial de la Comunitat Valenciana.
La resolució de concessió de les beques serà publicada al Diari Oficial de la Comunitat Valenciana on es notificarà a les persones interessades l'adjudicació o no d'estes.
Novena. Drets, obligacions, tutoria i incidències dels becaris
1. Drets i obligacions:
Les beques permetran l'especialització dels professionals de la comunicació.
Seran obligacions dels becaris acceptar i complir les normes establertes en l'articulat d'esta convocatòria, les que s'establisquen en l'acceptació per escrit de la beca, així com les instruccions que, durant el període de vigència d'esta, reben de les persones que designe el Grup RTVV per a supervisar l'activitat dels becaris.
Les beques objecte de la present convocatòria són incompatibles amb el gaudiment de qualsevol altra beca per a la mateixa activitat o similar, ajuda o activitat laboral regular que impedisca el compliment de les obligacions com a becari. La infracció d'esta regla deixarà sense efecte la beca adjudicada. La condició de becari no genera cap relació laboral ni administrativa amb el grup RTVV.
Conformement al que disposa l'article 8.1 del Decret 108/1992, de 6 de juliol, del Govern Valencià, quan el beneficiari de la beca siga un empleat de la Generalitat Valenciana, funcionari o laboral, quedarà en la situació administrativa que pertoque d'acord amb la normativa de funció pública.
2. Tutoria:
La Secretaria General del Grup RTVV ordenarà les activitats o establirà la dedicació i torns dels becaris segons els criteris dels seus servicis i mitjans, amb una dedicació total de 35 hores setmanals.
Si l'horari comprén dies festius, tindran dret a un dia lliure per jornada d'assistència.
Si els becaris, com a conseqüència del desenvolupament de les tasques que deuen realitzar, incorregueren en despeses de desplaçament, pernoctació o restauració, estes seran abonades en els termes que per al personal del Grup RTVV s'estableix al conveni col·lectiu. L'aplicació d'esta normativa es referirà únicament a estos conceptes sense que implique una modificació en la relació jurídica del becari amb el Grup RTVV.
Acabat el gaudiment de la beca, i previ informe d'assistència, aprofitament i aptitud de la Secretaria del Grup RTVV, s'expedirà el corresponent certificat.
Deu. Incidències
Les incidències que sorgisquen durant el període de gaudiment de les beques seran resoltes per la Direcció General del Grup RTVV, a proposta de la Secretaria General de RTVV, de conformitat amb l'article 9 del Decret 108/1992 del Govern Valencià.
Quedarà sense efecte la concessió de la beca després de l'audiència a la persona interessada, quan no es realitzara l'activitat que va motivar la concessió, quan deixaren de reunir-se els requisits que s'exigiren o quan s'incompliren, sense causa que ho justifique, les condicions establertes en la present convocatòria.
Així mateix el director general de RTVV tindrà la facultat d'interpretar el contingut de les presents bases, d'acord amb el que disposa l'article novè del Decret 108/1992, de 6 de juliol, del Govern Valencià, pel qual es regula la concessió de beques.
La Direcció General del Grup RTVV, mitjançant resolució, i a proposta de la Secretaria General del Grup RTVV, procedirà a cobrir les vacants que pogueren produir-se com a conseqüència de renuncies que deixen vacant el gaudiment d'una beca, i se serviran per a açò de la borsa de reserva que resulte del procediment de selecció prèviament efectuat i en l'ordre establert en esta.
Onze. Consignació pressupostària
La consignació pressupostària per atendre el pagament de les beques queda subordinat als crèdits consignats i autoritzats, si és el cas, per a cada exercici als pressupostos del Grup Radiotelevisió Valenciana
Per a l'exercici 2009 per la quantitat màxima de huitanta-huit mil vint-i-un euros amb noranta-un cèntims (88.021,91 €), i per a l'exercici 2010, sempre que existisca crèdit suficient, per una quantitat màxima de cent setanta-sis mil quaranta-tres euros amb huitanta-dos cèntims (176.043,82 €).